32000R1557
L 179/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1557/2000 НА КОМИСИЯТА
от 17 юли 2000 година
за изменение на Регламент (ЕО) № 800/1999 за установяване на общи подробни правила за прилагане на режима на възстановяванията при износ на земеделски продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1766/92 на Съвета от 30 юни 1992 г. относно общата организация на пазара на зърнени култури (1), последно изменен с Регламент (ЕО) № 1253/1999 на Съвета (2), и по-специално членове 13 и 21 от него и съответните разпоредби на други регламенти за общата организация на пазара на селскостопански продукти,
като има предвид, че:
(1)
Регламент (ЕО) № 1291/2000 на Комисията от 9 юни 2000 г. относно определяне на общи подробни правила за прилагане на режима на вносни и износни лицензии и сертификати за предварително фиксиране за селскостопански продукти (3) предвижда, че не се изисква лицензия за количествата продукти, определени в приложение III към него. За да има последователност, този подход съдържа необходимостта да се адаптира препратката към специфичните правила, освобождаващи от изискването на лицензии за износ в член 4, параграф 1, втора алинея, първо тире от Регламент (ЕО) № 800/1999 на Комисията от 15 април 1999 г. за установяване на общи подробни правила за прилагане на режима на възстановяванията при износ на земеделски продукти (4).
(2)
Плащането на възстановявания е обвързано с представяне на лицензия за износ с предварително фиксирано възстановяване в деня на подаване на заявлението за лицензия. Това предполага, че ситуацията, описана в член 14, параграф 2 от Регламент (ЕО) № 800/1999 на Комисията, в който две дати следва да се разглеждат, за да се определи размерът на възстановяването, няма да възниква повече. Тези разпоредби трябва съответно да бъдат заличени.
(3)
Трябва да се изясни, че проверките, посочени в член 5, параграф 7 от Регламент (ЕО) № 800/1999 на Комисията, не се прилагат за доставки за продоволствено снабдяване и за други местоназначения, разглеждани като износ извън Общността.
(4)
Регламент (ЕО) № 1291/2000 на Комисията предвижда, че лицензия не се изисква и може да не се представя за продоволствени доставки и други особени местоназначения, разглеждани като износ. Тъй като новите разпоредби на Регламент (ЕО) № 1291/2000 не предвиждат вече предварителното фиксиране на възстановяването за такива операции, член 37, параграфи 2 и 3 от Регламент (ЕО) № 800/1999 на Комисията следва да бъдат съответно адаптирани.
(5)
Мерките, предвидени в настоящия регламент, са в съответствие със становищата на всички заинтересовани управителни комитети,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 800/1999 се изменя, както следва:
1.
Член 4, параграф 1, втора алинея, първо тире се заменя със следния текст:
„-
когато количества, изнасяни по една декларация за износ, са по-малко от или равни на количествата, определени в приложение III към Регламент (ЕО) № 1291/2000“.
2.
Член 14, параграф 2 се заличава.
3.
Член 36, параграф 4 се заменя със следния текст:
„4. Разпоредбите на член 5, параграф 7 не се прилагат за доставките, обхванати от настоящия член. Въпреки това държавите-членки могат да предприемат подходящите действия, за да позволят проверки на продуктите.“
4.
Член 37 се изменя, както следва:
а)
първа алинея от параграф 2 се заменя със следния текст:
„За продукти, товарени всеки месец, както е предвидено в настоящия член, последният ден от месеца се използва за определяне на приложимия размер на възстановяването.“;
б)
параграф 3 се заменя със следното:
„3. Когато възстановяването се определя чрез покана за търг, лицензията трябва да бъде валидна за последния ден от месеца.“
Член 2
Настоящият регламент влиза в сила на седмия ден след публикуването му в Официален вестник на Европейските общности.
Въпреки това член 1, параграф 1 се прилага от 1 октомври 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 юли 2000 година.